***TOTS SOM REGIDORS***

***”De l’aula a la política municipal”***

***Curs 2015/2016***

1. **ANTECEDENTS**

La idea d’aquest projecte parteix de l’experiència de l’Institut Eugeni d’Ors al Parlament de Catalunya amb el projecte *Fem una Llei*, amb l’intent d’adaptar-la, en la mesura que fos possible, al funcionament de la política municipal, i d’una prova pilot duta a terme el curs 2009/2010 amb un grup de 4rt d’ESO de l’Institut Eugeni d’Ors de Vilafranca del Penedès. Aquesta prova pilot es va elaborar i planificar de manera coordinada entre els departaments de Joventut i Participació ciutadana de l’Ajuntament de Vilafranca del Penedès i els professors Jordi Vidal i Salvador Campamà del Departament de Ciències Socials de l’Institut Eugeni d’Ors.

Fins a dia d’avui s’han realitzat 5 edicions del projecte TSR amb la participació dels CES de la vila. La participaciófins a l’edició d’enguany ha estat variable en el nombre de centre i grups-aula participants, sent el moment de major participació de CES durant el curs 2011/2012 en què hi van participar tots els centres de secundària que hi havia aleshores: 7 en total.

Durant el darrer curs 2014-2015 hi han participat 3 centres de Secundària (CES), tots grups de 4t d’ESO; i un dels CES va aportar dos grup-aula per tal de poder ser parells (1 grup polític = 2 grups-aula CES diferents).

1. **OBJECTIUS DEL PROJECTE**

**Objectiu general:**

L’objectiu final d’aquest projecte és adquirir coneixements i habilitats per prendre decisions mitjançant el coneixement del procés d’aprovació d’una ordenança municipal, seguint els passos del debat previ fins arribar a l’aprovació final en un Ple Municipal estudiantil.

**Objectius específics:**

* Educar en els valors de participació política.
* Educar en el debat, en el consens i la tolerància.
* Aprofundir en el coneixement de les institucions polítiques.
* Entendre el funcionament del sistema democràtic.
* Fomentar la capacitat d’argumentar les pròpies idees:
	+ Defensa de les pròpies idees
	+ Crítica de les opinions alienes
* Aprendre a negociar:
	+ Escoltar
	+ Comprendre
	+ Sintetitzar idees
	+ Transigir
	+ Renunciar
	+ Defensar les idees de grup
* Millorar l’expressió escrita i verbal
* Millorar la comprensió lectora
1. **CARACTERÍSTIQUES GENERALS DEL PROJECTE**

Partint d’una **proposta d’Ordenança** **de convivència i civisme** (relacionada amb la vida ciutadana de Vilafranca i propera a la joventut) els alumnes la treballaran a l’aula, esmenant-la i redactar-ne una de definitiva per tal que es pugui aprovar en un Ple Municipal en què hi participaran estudiants-polítics i regidors/es de l’Ajuntament de Vilafranca dels partits polítics amb representació al Consistori.

En tot aquest procés els alumnes que hi participen reproduiran la **divisió de partits** que comporta el sistema democràtic:

* + Per grups, representant diferents visions, debaten i fan esmenes i mocions als articles de l’Ordenança.
	+ Posteriorment l’alumnat es redistribueix en comissions amb membres de cada “grup polític” i treballen alguns articles de l’ordenança.
	+ Finalment hauran d’arribar, si és possible, a una resolució/proposta d’Ordenança per consens i, si no ho fos, per majoria.
	+ Aquest procés de debat es reproduirà primer a l’aula i posteriorment amb els altres centres que participen en el projecte.
1. **REQUISITS DELS PARTICIPANTS**
* Mínim d’un grup-aula d’alumnes preferentment de 4rt d’ESO.
* Un professor/a responsable del projecte
1. **CENTRES PARTICIPANTS 2015/2016**

Col·legi Vedruna Sant Elies (2 grups-aula).

Col·legi Sant Josep

Institut Eugeni d’Ors (2 grups-aula)

Institut Milà i Fontanals (alumnat de 3r ESO)

TOTAL CES: 4 | TOTAL grups-aula: 6 | Grups polítics: 3

1. **CALENDARI**

Des del setembre/octubre de 2015 fins el gener de 2016 (s’adjunta cronograma annex al document del projecte de curs).

Per aquest curs, i com a novetat a partir de les valoracions del professorat participant i els tècnics municipals, **s’ha acordat avançar l’inici del projecte**, passant-lo a desenvolupar a partir del **1r trimestre de curs**, i no en el 2n trimestre com s’havia fet en edicions passades.

1. **MATERIAL PEDAGÒGIC I DE SUPORT AL PROJECTE**
* **Ordenança** de civisme i convivència.

(1 còpia en paper de tot el text de l’ordenança i 1 còpia amb calaixos per a cada alumne participant)

- **DVD “Tots som regidors. De l’aula a la política municipal”**. Descripció de l’experiència filmada durant el curs 2011/2012 amb la descripció de totes les activitats desenvolupades.

- **DVD “El Govern Municipal”.** Informació d’alguns aspectes de funcionament de l’Ajuntament, des dels serveis municipals fins els mecanismes polítics per a la presa de decisions (Es suggereix projectar-lo al grup classe al començament de l’experiència, tanmateix donada la quantitat d’informació que es dóna es pot passar per parts, en diferents moments)

- **Power Point: “El Govern municipal. L’Ajuntament”.** Descripció del funcionament d’un Ajuntament com a institució democràtica de govern municipal: partits polítics, eleccions, elecció de l’alcalde i regidors, grups polítics municipals, participació ciutadana,... Permet conèixer els mecanismes institucionals bàsics de l’Ajuntament (Reglament Orgànic Municipal - ROM), els mecanismes municipals per aprovar o refusar ordenances o mocions en els plens municipals. (Es suggereix utilitzar-lo com a material d’aula abans de començar a debatre l’ordenança i com a material complementari al DVD “El Govern Municipal”)

1. **ACTIVITATS**
* Treball a l’aula de la proposta **d’ordenança de civisme i convivència** introduint les esmenes oportunes.
* **Visita guiada a l’edifici de l’Ajuntament** i de les dependències d’”ús polític” i d’atenció ciutadana (OAC, OMIC, Sindicatura de greuges, Saló de sessions, Sala Pau Boada, Sala Taula rodona, Alcaldia) i rebuda per part de l’alcalde i/o del regidor de Joventut i Participació Ciutadana al saló de sessions per respondre les preguntes de l’alumnat.
* **Tres Trobades presencials a l’Escorxador amb els altres centres que participen en el projecte.**

Novetat de l’edició d’aquest curs, passant de dos a tres trobades entrecentres per tal de potenciar les trobades presencials entre l’alumnat del projecte.

 Debat en tres dies diferents:

 **1er i 2n. Amb el centre del mateix grup polític** amb la finalitat de reforçar el treball entre els membres del mateix grup polític i disposar de més temps compartit per preparar-se la 3a trobada presencial entre tots els grups polítics.

 **3r. Amb tots els grups polítics reunits per comissions**

* **Assistència a un Ple** municipal real. Els Plens municipals solen tenir lloc el 3er dimarts de cada mes, a les 20.00h, al saló de sessions de l’Ajuntament. Els tècnics de l’Ajuntament comunicaran als centres les dates dels Plens així com se’ls enviarà l’ordre del dia del Ple. La durada d’un Ple municipal és variable, però sol ser d’entre 3 i 5 hores, depenent dels punts de l’ordre del dia. L’alumnat només assisteix durant 1 hora del Ple (de 20.00h a 21.00h aprox.)
* **Ple Municipal simulat** on dos representants de cada grup-aula de cada centre presenta les conclusions del debat de l’ordenança als regidors de l’equip de govern i als portaveus dels grups de l’oposició. L’alcalde modera el Ple.
1. **AVALUACIÓ DEL PROJECTE**

Al final del projecte s’avaluarà de manera global el disseny i execució del mateix amb professors i tècnics que hauran participat en el projecte i amb l’alumnat participant.

**DESENVOLUPAMENT DEL PROJECTE PAS A PAS**

**CURS 2015/16**

1. **TREBALL INICIAL A L’AULA**

Aquest material pot ser presentat a l’alumnat en diferents sessions, al començament de projecte, però també es pot projectar de manera gradual, introduint cada aspecte segons els dubtes que l’alumnat presenti.

1. Presentació del projecte TOTS SOM REGIDORS a l’alumnat
2. Projecció del **DVD “Tots Som Regidors. De l’aula a la política municipal**“
3. Projecció del **DVD “El Govern Municipal”**
4. Projecció del **Power Point “El Govern de Vilafranca. L’Ajuntament**“.
5. Lectura i comprensió de **tota** **l’ordenança** amb l’alumnat a l’aula.

És important fer aquesta activitat per tal que l’alumnat tingui una visió global de l’ordenança, encara que més endavant s’especialitzin en alguns articles.

1. Divisió de la classe en **comissions**. Cada comissió discuteix una part de l’ordenança i s’especialitza en aquesta part. A cada comissió hi ha un algun alumne que fa de secretari
2. S’han creat les següents comissions:

.- Preàmbul, art. 1 i 2

.- Articles 3, 4 i 5

 .- Articles 6, 7 i 8

 .- Articles 9, 10 i 11

 .- Articles 12, 13 i 14

 .- Articles 15, 16, 17 i 18

Esmenes:

* De **supressió**: quan es proposa eliminar una paraula, alguna part del text o tot l’apartat.
* **D’addició**: quan es proposa afegir una paraula o text inexistent.
* De **substitució**: quan es proposa canviar una paraula o text per un altre.

Els articles corresponents a les sancions i a les mesures alternatives seran debatuts per una comissió que serà qui decidirà els imports de les multes i les mesures alternatives que s’implementaran per a cada tipus d’infracció.

Tot i així, si el professorat ho considera oportú, aquest debat es pot fer en un primer moment a nivell de tot el grup-aula i posteriorment la comissió que s’especialitzarà en aquest tema ho pot seguir treballant.

**Recomanació**: El professor no intervé en la redacció de l’ordenança. La seva funció consisteix a marcar el ritme de treball, procurar que la feina avanci, respondre dubtes tècnics i, en definitiva, vetllar pel correcte desenvolupament dels debats (impedir que s’alci la veu, que es rebutgin sense argumentar opinions contràries....)

1. **Aprovació de l’ordenança en** un Ple a classe.

**B. EXEMPLES D’ESMENES**

Les esmenes són de tres tipus:

* De **supressió**: quan es proposa eliminar una paraula, alguna part del text o tot l’apartat.
* **D’addició**: quan es proposa afegir una paraula o text inexistent.
* De **substitució**: quan es proposa substituir una paraula o text per un altre.

En el cas de les **supressions i substitucions** caldrà especificar de manera clara i entenedora el text exacte que es suprimeix o modifica i marcar-lo amb lletra **negreta** en el calaix. En cap cas es marcarà, pintarà en color o subratllarà el text inicial.

En el cas de les **addicions** caldrà especificar el text que s’afegeix i en quin lloc del paràgraf (inicial, final o entremig del text) El text afegit caldrà marcar-lo amb **negreta**.

**Article 3. Jocs de pilota, monopatí i similars.**

1. No estarà permesa la pràctica de jocs esportius a l’espai públic, ja que poden causar molèsties als veïns o veïnes i vianants.

|  |
| --- |
| **Addició:**No estarà permesa la pràctica de jocs esportius a l’espai públic **entre les 22 i les 8 hores**, ja que poden causar molèsties als veïns o veïnes i vianants. |

1. No estarà permesa la pràctica de jocs amb instruments o d'altres objectes que puguin posar en perill la integritat física dels usuaris de l’espai públic, així com la integritat dels béns, serveis o instal·lacions, tant públics com privats.

|  |
| --- |
| **Addició (al començament del text):****Fora de les àrees destinades a l’efecte**, no estarà permesa...**Addició:**Afegir un nou punt amb el següent text:**L’Ajuntament prendrà les mesures necessàries per tal que cada barri disposi d’instal·lacions destinades a la pràctica dels jocs o esports contemplats al punt 2.**  |

1. No és permesa la pràctica de jocs malabars (amb foc o sense) ni acrobàcies fora de les àrees destinades a l’efecte. Aquestes àrees mai estaran ubicades al centre de la vila.

|  |
| --- |
| **Supressió**:**Aquestes àrees mai estaran ubicades al centre de la vila.** |

1. En hores de màxima afluència de vianants, dies de mercat, fires o festes majors, no és permès la utilització d’escales per a vianants, elements per a l’accessibilitat de persones discapacitades, baranes, bancs, passamans, o qualsevol altre element del mobiliari urbà, per a les acrobàcies amb patins i monopatins.

|  |
| --- |
| **Substitució:**Substituir En hores de màxima influència de vianants, dies de mercat, fires o festes majors, no x **En cap cas és permès** la utilització d’escales per a vianants.... |

|  |
| --- |
| **Fins aquest moment el treball ha estat INTERN a l’aula** |

**C. DEBAT DE L’ORDENANÇA AMB EL CENTRE DEL MATEIX GRUP POLÍTIC**

1. **1a trobada presencial a l’Escorxador**. Aquesta primera trobada, com a novetat i per tal de promoure encara més el treball presencial entre l’alumnat del mateix grup polític (2 CES), té per objectiu presentar-se les diferents propostes d’esmenes entre els grups del mateix partit polític, en comissió.

Aquesta trobada substitueix l’enviament de l’ordenança abans del que en anteriors edicions era la 1a trobada entre les parelles del mateix grup polític. En lloc de continuar generant-se el treball de debat per separat i a l’aula, abans de trobar-se el grup polític, el que farà l’alumnat serà fer un primer debat conjunt de les esmenes. De retruc, també servirà perquè l’alumnat de diferents CES, però del mateix grup polític, es coneguin i treballin conjuntament abans.

**Es proposa que siguin els mateixos alumnes qui es presentin en comú les esmenes, es valora interessant que sigui el mateix professorat qui guiï les presentacions.**

D’aquesta primera trobada ha de sortir un primer acord dels continguts i les esmenes a l’ordenança dins el mateix grup polític.

1. En aquest moment el centre que assumeixi passar a digital les conclusions haurà de trametre la seva proposta d’ordenança a l’Ajuntament i a l’altre centre del mateix grup polític vilafranquí per correu electrònic.

TERMINI: pendent (entre la 1a i 2a trobada entre el materix Grup polític”)

**Finalment cada comissió pot exposar a l’aula quines esmenes de l’altre Centre** del mateix grup polític vilafranquí s’han acceptat i quines s’han rebutjat.

1. **2ª Trobada presencial a l’Escorxador**

Aquesta segona trobada ha de servir per acabar de consensuar els continguts de l’ordenança a partir de les esmenes ja fetes en l’anterior trobada. Continua sent una trobada presencial entre els grups-parella del mateix grup polític.

També ha de servir per valorar i compartir l’opinió sobre les esmenes dels altres grups polítics i poder preparar conjuntament la 3a trobada presencial, així com començar a preparar les estratègies i idees per defensar les seves esmenes davant els altres grups per aquest dia.

Entre la primera i la segona trobada presencial, l’alumnat revisa a l’aula:

* si els acords de la primera trobada continuen sent vàlids o considera que necessita pactar de nou alguna esmena o revisar el redactat.
* També ha de servir per evitar errors en la interpretació de les esmenes del mateix grup polític, i en cas que així passi, esmenar-ho durant la 2a trobada.
* També servirà per conèixer les esmenes dels anteriors grups polítics.

**Al finalitzar la 2a trobada cal haver arribat a un PACTE DE PARTIT definitiu.**

**Tant a la 1a com a la 2a trobada presencial la dinàmica serà la següent:**

* Reunió de cadascun dels grups polítics vilafranquins, per separat.
* Els representants dels dos centres reunits treballen en comissions. Cada grup polític disposarà d’una aula on es podrà reunir per comissions amb els companys de l’altre centre. A cada Sala hi haurà entre 61 i 66 alumnes aproximadament de 2 centres diferents (depenent del grup polític), treballant en **6** comissions de **10/11** alumnes cadascuna. El nombre és aproximat perquè cada grup aula és diferent a nivell de nombre d’alumnes.
* Els tècnics de l’Ajuntament fan una presentació a cada Grup Polític recordant els objectius de la sessió i l’objectiu de la mateixa.
* En acabar les trobades, cada grup polític haurà d’haver pactat definitivament les esmenes. De nou un representant d’un dels dos centres de cada grup polític prendrà nota dels acords de cada comissió i els passarà a net.

En aquesta ocasió el professorat no intervé en el debat, la seva funció consisteix en marcar el ritme de treball, procurar que la feina avanci, respondre dubtes tècnics i, en definitiva, vetllar pel correcte desenvolupament dels debats.

|  |
| --- |
| **En aquest moment ja es disposa d’una proposta d’esmenes d’Ordenança** **per cada grup polític**  |

1. Cadascuna d’aquestes propostes **ha de ser tramesa als tècnics de l’Ajuntament** i aquests elaboraran un document que reculli totes les propostes d’esmenes de tots els Grup polítics i la faran arribar als altres centres per correu electrònic.

**D. DEBAT A L’AULA**

1. Decidir a classe **quines esmenes fetes pels altres grups polítics vilafranquins es rebutgen i quines s’accepten**. Es suggereix treballar-ho a classe amb el sistema de comissions.

**E. DEBAT DE L’ORDENANÇA PER COMISSIONS DE TOTS ELS GRUPS POLÍTICS**

1. **3ª Trobada presencial a l’Escorxador**.

Hi assisteixen **TOTS** els alumnes de tots els Centres

La trobada tindrà dues parts:

**A.-** **Reunió de cadascun dels grups polítics** vilafranquins, per separat.

Els representants dels dos centres del mateix Grup polític reunits treballen en comissions. Aquest és un segon moment de trobada per acabar d’organitzar l’estratègia pel posterior debat amb els altres grups polítics. En acabar aquesta part de la trobada, cada grup polític vilafranquí haurà d’haver acordat quines esmenes dels altres grups polítics vilafranquins està disposat a acceptar i quines no.

**B.- Reunió, per comissions**, de representants de tots els grups polítics vilafranquins. Hi haurà **SET** comissions, cadascuna en una sala diferent. Cada comissió estarà formada per alumnes tots els grups polítics vilafranquins.

Les reunions seran moderades per tècnics municipals i aquests aniran recollint els acords als quals s’arribi.

El professorat es limita a fer d’espectador o, d’espectador – reporter gràfic.

|  |
| --- |
| **En acabar aquesta part de la trobada, cada grup polític vilafranquí****haurà pactat l’ordenança amb la resta de grups polítics.****És a dir, tindrem l’Ordenança definitiva.** |

A cada classe es **poden posar en comú els acords pactats** en la darrera trobada a l’Escorxador a partir de l’ordenança definitiva que els tècnics municipals enviaran a tots els grups polítics.

**F. ORGANITZACIÓ PLE MUNICIPAL ESTUDIANTIL**

1. Els tècnics municipals redacten el dictamen (document que cal lliurar al secretari de l’Ajuntament quan es proposa un tema de debat i aprovació pel Ple) Un representant de cada centre ha de signar el document i posteriorment es lliura al Secretari municipal.
2. Des d’alcaldia es redacta la **Convocatòria** i **l’Ordre del dia del Ple** que signa l’alcalde i es distribueix a tots els centre educatius.
3. Cada grup-aula designa dos representants i elabora un **discurs pel Ple**. Des de l’Ajuntament es reparteixen els temes del debat al voltant dels qual han d’anar els discursos de l’alumnat. Els temes seran els que corresponen a alguns dels articles de l’ordenança. Un centre fa la introducció i un altre centre clou i fa els agraïments.

 El mateix dia del Ple estudiantil, al matí, els portaveus de cada centre es troben al saló de sessions per a fer un assaig del Ple.

1. **Ple Estudiantil**.

Presidit per l’alcalde. Presència del Secretari i un representant de cada grup polític real i la premsa local.

El Ple es retransmet en directe per PTV.

Intervenció d’alumnes en representació de cada grup polític. Lectura d’un discurs de 2 minuts sobre diversos temes del treball de l’ordenança:

* Aportacions a l’ordenança
* Argumentació sobre valors del civisme i la convivència
* Esmenes perdudes
* Sentit del vot

15’ abans del Ple, l’Alcalde rep al seu despatx els speakers per tenir un intercanvi d’opinions.

L’acte l’inicia i el tanca l’alcalde. Els diferents portaveus dels grups polítics reals poden parlar també per espai de dos minuts.

L’aforament del saló de plens està limitat a 120 persones màxim, l’alumnat que no hi càpiga al saló de plens se li habilitarà un altre espai municipal perquè puguin veure el ple en directe i amb pantalla gegant.

**G. AVALUACIÓ DEL PROJECTE**

1. **Valoració del projecte** per part de l’alumnat a l’aula i per part del professorat amb els tècnics municipals.

Vilafranca del Penedès, setembre 2015

**ANNEX:**

**INFORMACIÓ PRÀCTICA CURS 15-16**

Grups Polítics (GP):

GP A: Sant Josep – Sant Elies A (66 alumnes)

GP B: Eugeni d’Ors A – Sant Elies B (61 alumnes)

GP B: Eugeni d’Ors B – Milà i Fontanals (62 alumnes)

Nombre d’alumnat x centre/aula i horaris:

Sant Josep: 37 alumnes | Dijous de les 9.30 a les 10.30 hores.

Sant Elies A: 29 alumnes | Dimarts, de les 16 a les 17 hores.

Sant Elies B: 30 alumnes | Dimarts de les 16 a les 17 hores.

Eugeni d’Ors A: 31 alumnes | Dijous de 13,45 a 14,45 h. I divendres de 9,10 a 10,10 h.

Eugeni d’Ors B: 32 alumnes | Dijous de 13,45 a 14,45 h. I divendres de 9,10 a 10,10 h.

Milà i Fontanals (3r ESO): 30 alumnes | dilluns de les 12.45 a 13.45 h; dimarts 9.10 a 10.10h, dijous 8.10 a 9.10 h i divendres 12.45 a 13.45 h.

TOTAL: 189 alumnes + 6 professors/es. (195 persones)